Margrethe Vestager (RV), 2004-12-16:
Vi får at vide, at forslaget her er en del af regeringens strategi for, at alle unge får en kompetencegivende ungdomsuddannelse.
Som allerede nævnt under de korte bemærkninger og som nævnt under førstebehandlingen synes vi, det er rigtigt at lave et nyt system, men det er ikke det rigtige system, som er til behandling i dag.
Vi ved udmærket godt alle sammen, at for nogle af de her unge er det ikke afsættet til en erhvervsuddannelse, kort så vel som lang, men det er måske afsættet til et arbejdsliv, der gør, at de kan forsørge sig selv, få styr på deres liv, få en retning, som gør, at de måske vender tilbage til uddannelsessystemet på et tidspunkt.
For mange lykkes det jo på produktionsskolerne med brobygning til en erhvervsuddannelse, kort så vel som lang, med vejledning og rådgivning, med voksne, der giver plads til, at de kan lave noget.
Hvis man ser på produktionsskolernes rolle, så ændrer dette forslag produktionsskolernes rolle, for produktionsskolerne udfylder jo et rum mellem de efter strukturreformen snart alle statsfinansierede ungdomsuddannelser og den kommunale aktivering.
Venstres ordfører siger, at den, der visiterer, betaler.
Ja, men det gør kommunen skam i dag, hvis kommunen visiterer til produktionsskolen, så betaler den fuld pris.
Sådan er det allerede.
Ja, dengang havde vi også en fri ungdomsuddannelse, men den kanal er lukket.
Det nuværende system er ikke godt.
Nej, men det er det foreslåede system heller ikke.
Vi foreslog noget lignende, men vi gennemførte det ikke.
Vi blev klogere, fordi vi lyttede til de argumenter, der var, og det synes vi er en god ting at gøre, hvis man vil have en ordentlig regeringsførelse.
De unge, hvis vilkår vi taler om i dag, er de unge, som ikke kan vælge frit.
Venstres ordfører synes, det er helt rigtigt og glædeligt, at det nu i endnu højere grad overlades til kommunens pri oritering, om de skal have et tilbud, de kan gå hen til, som kan give dem et afsæt til uddannelse og arbejde.
Det vil staten ikke tage ansvar for.
Uanset om tilbuddet er der eller ej, vil staten ikke tage ansvar for, om de unge har en mulighed eller ej.
Der er blevet sagt meget om det frie optag i dag.
Det virker, som om man helt har glemt, at vi har vedtaget nr. L 3, som gør, at man skal rundt om Ungdommens Uddannelsesvejledning for overhovedet at få lov til at søge om optag på en produktionsskole.
Jeg synes, at Venstres ordfører har gjort et godt stykke arbejde i dag med loyalt at forsvare regeringens politik.
Vi håber, at regeringen vil gøre det samme, men gøre det i forhold til den politik, der er den grundlæggende, den politik, der får de store ord, nemlig ordene om uddannelse til alle, ordene om frit valg og ordene om muligheder.
Ministeren havde rigtig godt fat om det ved førstebehandlingen, hvor ministeren lovede at tænke sig om.
Det gik så øjensynlig i stå under udvalgsbehandlingen, men det kan ske for enhver af os.
Vi håber, at ministeren vil svare på de spørgsmål, der er rejst: Hvorfor skal nogle kommuner nu have en udgift til en produktionsskoleelev, der er langt, langt større, hvis de vælger at have en produktionsskole?
Hvorfor skal nogle unge i den grad overlades til den kommunale prioritering, hvis de har brug for et tilbud nu og her om et nyt afsæt til uddannelse og arbejde?
Er det regeringens politik, for at muligheden skal lukkes for de unge, der ikke selv frit kan vælge, om de vil have en gymnasial uddannelse eller en erhvervsuddannelse?
Vi oplever, at regeringens prioritering af uddannelse til alle er sådan, at hvis bare vi lukker alle biveje, alle genveje, alle de steder, hvor tingene kan vokse bare en lille smule frit, så skal de nok rette ind.
De har bare ikke viljen.
Men der tror jeg, nogle af os har en anden oplevelse af, hvad det er for en situation, de unge står i.
De har brug for produktionsskolerne, og de har også brug for det på en måde, så det ikke bare er den enkelte kommune, der skal prioritere, om det tilbud skal være der eller ej.
Derfor håber vi, at regeringen besinder sig og tager forslaget tilbage og finder et nyt og bedre system, som et enigt Folketing kan bakke op om.